Title: Upitnik: Preduvjeti za obrazovne intervencije temeljene na vjerodostojnoj analitici učenja
Course: Analitike učenja > Section: Etički aspekti i zaštita osobnih podataka

Podijelite svoju perspektivu vezanu uz ključne preduvjete potrebne za provedbu obrazovnih intervencija temeljenih na vjerodostojnoj analitici učenja. U prvom dijelu trebate za sedam preduvjeta odrediti težinu, odnosno relativnu važnost, na način da je suma svih težina 100. Ako je jedan preduvjet važniji od drugog, on će imati i veću težinu. U drugom je dijelu zadatka otvoreno pitanje u kojem možete dati i dodatne komentare i prijedloge.

Preduvjeti su identificirani i njihove su definicije razvijene u sklopu istraživačkog projekta HRZZ TRUELA, u sklopu rada doktorandice Barbi Svetec pa ih je tako potrebno i navoditi. Dio su znanstvenog članka pripremljenog za objavu.

Upitnik: Preduvjeti za obrazovne intervencije temeljene na vjerodostojnoj analitici učenja

Q: Pitanje 1. Proučite popis i definicije preduvjeta za provedbu obrazovnih intervencija temeljenih na vjerodostojnoj analitici učenja. U sljedećih sedam pitanja, za svaki preduvjet odredite relativnu važnost, tj. težinu na način da suma svih unesenih težina iznosi 100.

Strateška orijentacija institucije

U kojoj mjeri strateško planiranje i vodstvo na razini visokog učilišta (VU) podupiru, ugrađuju i unapređuju provedbu analitike učenja i primjenu uvida iz analitike učenja za informiranje obrazovnih intervencija? To uključuje definiranje strateških prioriteta, angažman vodstva, određivanje odgovornosti i uspostavu upravljačkih struktura koje podupiru integraciju analitike učenja u institucionalno donošenje odluka kao sastavni dio procesa kontinuiranog unapređenja.
Q: Utemeljenost u pedagogiji  i drugim istraživanjima

U kojoj su mjeri studijski programi i kolegiji utemeljeni na suvremenim pedagoškim načelima, teorijama učenja i nalazima obrazovnih istraživanja? To uključuje smislen, na studenta usmjeren dizajn učenja, temeljen na ishodima učenja i konstruktivnom poravnanju, uz osiguravanje usklađenosti između planiranih ishoda učenja, aktivnosti učenja i poučavanja te vrednovanja, kao i primjenu inovativnih digitalnih pedagogija. S jedne strane, analitika učenja može pružiti povratnu informaciju koja podupire razvoj studijskih programa i kolegija u skladu s ovom pedagoškom osnovom. S druge strane, analitika učenja može biti interpretabilna i pružati smislene uvide na temelju kojih je moguće djelovati ako se temelji na podatcima iz pedagoški transparentnih studijskih programa i kolegija.
Q: Dostupni resursi

U kojoj mjeri VU (ili druga relevantna institucija) osigurava da nastavnici imaju na raspolaganju potrebne resurse za uvođenje obrazovnih intervencija temeljenih na analitici učenja? To uključuje dostatne financijske resurse, kapacitete za upravljanje podatcima i analitiku, ljudske resurse, stručnost i vrijeme nastavnika za angažman s analitikom učenja, razvoj podatkovne i AI pismenosti, planiranje i provedbu intervencija temeljenih na uvidima iz analitike učenja. Također, uključuje suvremene digitalne alate i infrastrukturu koji podupiru poučavanje i učenje, te sustave za upravljanje učenjem (LMS), alate za dizajn učenja, sustave za analitiku učenja i nadzorne ploče za nastavnike i studente, AI alate, njihovu interoperabilnost i tehničku podršku.
Q: Pedagoška podrška

U kojoj mjeri VU osigurava da nastavnici imaju izravnu stručnu podršku te kontinuirani profesionalni razvoj i usavršavanje u području pedagoške teorije, obrazovnih tehnologija (EdTech), dizajna učenja, primjene i interpretacije analitike učenja i odgovorne upotrebe AI u obrazovanju te pristup istraživačkim spoznajama? Uključuje i mogućnosti mentorstva, učenja od kolega i razmjene iskustava, konzultacija i dobivanja povratnih informacija.
Q: Etika i upravljanje podacima

U kojoj mjeri VU ima uspostavljene politike i prakse za etičko prikupljanje, analizu, dijeljenje i pohranu podataka o učenju uključujući demografske podatke studenata, podatke o aktivnosti u LMS-u (logove), podatke o vrednovanju i druge zapise o učenju (moguće i multimodalne podatke)? To uključuje osiguravanje privatnosti podataka, pristanak korisnika i kontrolu nad korištenjem podataka o učenju i poučavanju. Obuhvaća jasna načela vezana za vlasništvo nad podatcima i dijeljenje s trećim stranama. Također, uključuje algoritamsko donošenje odluka i pitanja točnosti, pravednosti i ublažavanja pristranosti, transparentnosti i objašnjivosti algoritama, uključujući i one temeljene na AI, korištene u analitici učenja.
Q: Uključenost dionika

U kojoj su mjeri ključni dionici (studenti, nastavnici i donositelji obrazovnih odluka na institucionalnoj ili sustavnoj razini) te moguće i vanjski dionici (npr. poslodavci) uključeni u razvoj i provedbu analitike učenja na institucionalnoj ili široj razini? To uključuje uzimanje u obzir potreba i preferencija korisnika pri razvoju politika i sustava analitike učenja usmjerenih na čovjeka. Uključuje prikupljanje različitih perspektiva radi unapređenja razumijevanja, prihvaćanja i povjerenja u analitiku učenja.
Q: Osiguravanje kvalitete

U kojoj je mjeri analitika učenja integrirana u interne i eksterne postupke osiguravanja kvalitete (OK)? To se odnosi na korištenje rezultata analitike učenja za potporu razvoju i unapređenju studijskih programa, kolegija te praksi učenja i poučavanja temeljenih na podatcima, kao i na razvoj kulture kvalitete. Također, uključuje OK samih sustava analitike učenja u smislu praćenja njihove provedbe, učinkovitosti i doprinosa ostvarivanju strateških i pedagoških ciljeva.
Q: Pitanje 2. Ako smatrate da postoje i drugi preduvjeti koji ovim popisom nisu obuhvaćeni, navedite ih i obrazložite.
Q: Pitanje 2. Ako smatrate da postoje i drugi preduvjeti koji ovim popisom nisu obuhvaćeni, navedite ih i obrazložite.