Title: Upute za polaznike e-tečaja Analitika učenja
Course: Analitike učenja > Section: Dobro došli!

Općenite informacije o e-tečaju

Naziv tečaja: Analitika učenja
ECTS bodovi: 3
Broj sudionika: maksimalno 30
Način izvođenja: online
Ciljna skupina: nastavnici u visokom obrazovanju

Opis e-tečaja

Ovaj e-tečaj osmišljen je za profesionalno usavršavanje nastavnika u visokom obrazovanju. Usmjeren je na analitiku učenja (eng. learning analytics) koja obuhvaća prikupljanje, analizu, interpretaciju i komunikaciju o podatcima osoba koje uče i o njihovu učenju koje daje teoretski relevantne i primjenjive uvide za unapređenje učenja te poučavanja.

Teme e-tečaja obuhvaćaju definiciju, karakteristike i svrhu primjene analitike učenja, vrste podataka i izvore podataka, prikupljanje podataka, analizu i izvještavanje o rezultatima analiza podataka, načine interpretacije te korištenje analiziranih podataka, etičke aspekte i zaštitu osobnih podataka i primjenu analitike učenja s ciljem unapređenja učenja i poučavanja (pedagoške intervencije).

E-tečaj dizajniran je na način da se vodi inovativnim strategijama učenja i poučavanja. Primjenjuje se problemsko učenje, obrnuta učionica i istraživačko učenje. Svaka tema uključuje i jednu videolekciju.

Sve se aktivnosti odvijaju online uz podršku instruktora koji ima ulogu facilitatora.

Pristupi učenju i poučavanju

E-tečaj temeljen je na istraživačkom i problemskom pristupu, uz podršku instruktora tijekom e-tečaja. Primjenjuje se istraživačko učenje, pri čemu polaznici samostalno postavljaju istraživačka pitanja i na njih traže odgovore. E-tečaj uključuje i problemsko učenje, pri čemu polaznici rješavaju problemske zadatke. Uključuje i elemente obrnute učionice, pri čemu tema započinje uvodnim videom ili materijalom za čitanje, nakon čega slijedi aktivno učenje. Polaznici većinom rade individualno, a nešto manje i u timovima da bi se iskoristile prednosti suradničkog učenja.

Ishodi učenja

Dizajn tečaja usmjeren je na osobu koja uči i temelji se na ishodima učenja, kao što je prikazano u tablici 1. Ishodi učenja pokrivaju različite razine Bloomove taksonomije.

Tablica 1. Ishodi učenja tečaja

Ishod učenja | Razina
Objasniti važnost analitike učenja za unaprjeđenje procesa učenja i poučavanja | Razumijevanje
Analizirati etičke aspekte, aspekte zaštite osobnih podataka i ograničenja u korištenju analitike učenja | Analiziranje
Primijeniti digitalne tehnologije u svrhu prikupljanja, analiziranja i korištenja podataka o aktivnostima, izvedbi i napretku studenata | Primjena
Kritički procijeniti izvore, vrste i kvalitetu dostupnih podataka s ciljem stjecanja više informacija o procesima učenja i poučavanja studenata | Analiziranje
Evaluirati i prilagoditi dizajn učenja, strategije poučavanja i način vrednovanja na temelju rezultata dobivenih primjenom analitike učenja | Evaluacija
Primijeniti analitiku učenja s ciljem unaprjeđenja učenja i poučavanja i provedbe pedagoških intervencija | Primjena

Teme i struktura e-tečaja

E-tečaj uključuje šest tema (slika 1.). Teme se dijele na cjeline s aktivnostima učenja i poučavanja. Sve teme, cjeline i aktivnosti učenja i poučavanja vezane su uz planirane ishode učenja. Za svaku aktivnost određen je tip prema konceptu Balanced Design Planning (BDP) – usvajanje, rasprava, istraživanje, praksa, produkcija, vrednovanje.

Slika 1. Teme e-tečaja

Za svaku je aktivnost predviđeno vrijeme potrebno polazniku (radno opterećenje). Prilikom dizajniranja e-tečaja posebna je pozornost posvećena osiguravanju konstruktivnog poravnanja i sve su teme vezane uz ishode učenja, kao i pripadajuće formativno i sumativno vrednovanje. E-tečaj planiran je u BDP alatu za dizajn učenja, a cjeloviti dizajn učenja e-tečaja, koji uključuje ishode učenja, radno opterećenje polaznika, teme, cjeline, aktivnosti učenja, poučavanja i vrednovanja, kao i detaljne analize dizajna dostupan je na poveznici.

Opis tema i uvjeti za značku

Tema 1.: Analitika učenja: definicija, karakteristike, svrha primjene

U uvodnoj temi upoznat ćete se s definicijom analitike učenja, ključnim područjima primjene, kao i vrstama analitike učenja. Tema obuhvaća i granice sa srodnim područjima (akademska analitika, rudarenje obrazovnih podataka), mjesto analitike učenja u ciklusu kontinuiranog unapređenja procesa učenja i poučavanja, izazove u implementaciji i vezu s dizajnom učenja. Proučit ćete konkretne primjere analitike učenja i istražiti njezinu primjenu na vlastitoj instituciji.

Obvezne aktivnosti (uvjet za značku): U prvoj cjelini ključno je pogledati video o analitici učenja i sudjelovati u kvizu, pri čemu je svakako preporučljivo i proučiti materijal za čitanje. U drugoj je cjelini obvezno provesti mini istraživanje o implementaciji analitike učenja na vlastitoj instituciji i predstaviti nalaze u kratkom eseju, a zatim sudjelovati u istorazinskom vrednovanju. Preporučljivo je prethodno proučiti primjere i poslušati podcaste o analitici učenja.

Tema 2.: Vrste podataka i izvori podataka

Druga je tema usmjerena na izvore i vrste podataka uključujući LMS (podatci o vrednovanju, log podatci), alate za dizajn učenja (npr. podatci o ishodima učenja, aktivnostima učenja i poučavanja), druge informacijske sustave (npr. evidencija prisutnosti učenika/studenata), kao i multimodalne podatke (npr. prikupljeni senzorima). Tema obuhvaća i pristup podatcima i kvalitetu podataka. Samostalno ćete istražiti podatke dostupne na vašim institucijama, prikupiti dostupne podatke i vrednovati ih.

Obvezne aktivnosti (uvjet za značku): U prvoj cjelini obvezno je pogledati video o izvorima podataka u analitici učenja, a zatim istražiti podatke dostupne na vlastitoj instituciji i o tome pripremiti pisani pregled razmatrajući moguće uvide i ideje za primjenu. U drugoj je cjelini obvezno vrednovanje skupova podataka koje ćete prikupiti u prethodnim aktivnostima iz dostupnih informacijskih sustava.

Tema 3.: Etički aspekti i zaštita osobnih podataka

Treća je tema usmjerena na etičke aspekte analitike učenja. Započinje s prikazom šireg koncepta vjerodostojnosti analitike učenja naglašavajući zatim etičke aspekte i uključujući privatnost i zaštitu podataka, autonomiju i kontrolu te pristranosti podataka i algoritama.

Obvezne aktivnosti (uvjet za značku): U prvoj je cjelini ključno pogledati video o vjerodostojnosti analitike učenja, a poželjno i proučiti materijal za čitanje. Nakon toga je potrebno popuniti upitnik vezan uz viđenje polaznika o preduvjetima za provedbu obrazovnih intervencija temeljenih na vjerodostojnoj analitici učenja. U drugoj cjelini obvezan je esej u kojem polaznici daju svoju viziju ključnih izazova vezanih uz etičnost i veze s drugim aspektima vjerodostojnosti analitike učenja, pri čemu će im pomoći prethodne aktivnosti poput čitanja etičkih smjernica za etično korištenje podataka u analitici učenja.

Tema 4.: Prikupljanje podataka, analiza i izvještavanje o rezultatima analiza podataka

Četvrta je tema posvećena načinima prikupljanja i metodama analiziranja podataka u analitici učenja, a zatim i izvještavanju i vizualizaciji putem dashboarda. Obuhvaća timski rad u sklopu istraživačkog učenja, a zatim i izradu primjera dashboarda.

Obvezne aktivnosti (uvjet za značku): U prvoj cjelini, u sklopu istraživačkog učenja u timovima, obvezno je identificirati probleme i postaviti istraživačko pitanje vezano uz vlastiti obrazovni kontekst u čijem rješavanju može pomoći analitika učenja, a zatim o tome provesti istraživanje i izvijestiti o rezultatima istraživanja. U drugoj cjelini obvezno je pogledati video o načinima izvještavanja u analitici učenja, a zatim predati i istorazinski vrednovati koncepte dashboarda izrađene u timovima.

Tema 5.: Načini interpretacije i korištenje analiziranih podataka

Peta tema usmjerena je na interpretaciju rezultata analitike učenja. Uključuje proučavanje smjernica za interpretaciju analitike učenja, kao i problemske zadatke usmjerene na interpretaciju konkretnih primjere analiza. Tema obuhvaća i ulogu nastavnika u interpretaciji i primjeni rezultata analitike učenja.

Obvezne aktivnosti (uvjet za značku): U prvoj cjelini obvezno je pogledati video o interpretaciji analitike učenja, a zatim riješiti problemski zadatak u kojem primjere konkretnih analiza iz Moodlea i BDP alata za dizajn učenja treba interpretirati. Uz video, podloga za to su smjernice za interpretaciju analitike učenja iz prethodne aktivnosti. U drugoj cjelini obvezno je sudjelovati u diskusiji o ulozi nastavnika u interpretaciji analitike učenja i provedbi obrazovnih intervencija.

Tema 6:. Primjena analitike učenja s ciljem unapređenja učenja i poučavanja: pedagoške intervencije

Šesta tema vezana je za obrazovne intervencije temeljene na uvidima iz analitike učenja, uz kreiranje plana intervencija za unapređenje dizajna učenja odabranog kolegija na temelju uvida iz analitike. Tema obuhvaća i refleksiju o mogućnostima analitike učenja u vlastitoj praksi.

Obvezne aktivnosti (uvjet za značku): U prvoj cjelini ključno je na temelju analitike dizajna učenja odabranog kolegija kreirati plan intervencija u dizajn učenja. U drugoj cjelini obvezno je pogledati video o intervencijama temeljenim na analitici učenja i sudjelovati u diskusiji o potencijalu unapređenja svojega nastavnog procesa korištenjem analitike učenja i izvedivosti na vlastitom visokom učilištu na temelju uvida iz prethodnih aktivnosti.

Aktivnosti i obveze polaznika

Za uspješan završetak tečaja i ostvarenje digitalne značke polaznici trebaju:

- proučiti videolekcije i tekstualne materijale
- sudjelovati u raspravama
- riješiti zadane kvizove
- sudjelovati u upitniku
- samostalno istraživati
- rješavati problemske zadatke
- pripremiti eseje i druge pisane uratke
- sudjelovati u timskom radu
- suradnički učiti putem istorazinskog vrednovanja.

U tablici 2. navedeni su ukupni bodovi za formativno i sumativno vrednovanje polaznika i pregled obveznih aktivnosti polaznika. U pravilu svaka tema sadrži jedno zahtjevnije sumativno vrednovanje (slika 4.)

Tablica 2. Pregled formativnog i sumativnog vrednovanja i obveznih aktivnosti polaznika

Tema | Formativno vrednovanje (FV) | Sumativno vrednovanje (SV) | Aktivnosti
Analitike učenja: definicija, karakteristike, svrha primjene
3
10
Uvodni video: Osnove analitike učenja
Kviz: Osnove analitike učenja (FV)
Diskusija: Primjena analitike učenja (FV)
Mini istraživanje i esej: Analitika učenja u mojoj instituciji
Istorazinsko vrednovanje: Povratne informacije na esej (SV)
Vrste podataka i izvori podataka
2
14
Video: Pregled izvora podataka u analitici učenja
Samostalno istraživanje: Dostupni podatci i potencijal za analitiku učenja
Pisani pregled: Dostupni podatci i potencijal za analitiku učenja (SV)
Diskusija: Potencijalni uvidi iz analize podataka (FV)
Pisani osvrt: Vrednovanje skupova podataka (SV)
Etički aspekti i zaštita osobnih podataka
6
10
Video: Vjerodostojnost analitike učenja
Upitnik: Pogledi na vjerodostojnost analitike učenja (FV)
Diskusija: Rezultati upitnika (FV)
Diskusija: Etičko korištenje podataka (FV)
Esej: Analitika učenja i etičnost (SV)
Prikupljanje podataka, analiza i izvještavanje o rezultatima analiza podataka
1
20
Konceptualizacija: Istraživačko pitanje
Istraživanje: Odgovor na istraživačko pitanje
Zaključci: Izvještaj o rezultatima istraživanja (SV)
Diskusija: Refleksija o istraživačkim nalazima (FV)
Video: Načini izvještavanja i dashboardi
Istorazinsko vrednovanje: Evaluacija koncepta dashboarda (SV)
Načini interpretacije i korištenje analiziranih podataka
8
10
Video: Interpretacija analitike učenja
Kviz: Interpretacija analitike učenja (FV)
Problemski zadatak: Interpretacija podataka iz Moodlea i BDP alata (SV)
Diskusija: Analiza nalaza i uvida iz analitike učenja (FV)
Diskusija: Uloga nastavnika (FV)
Primjena analitika učenja s ciljem unapređenja učenja i poučavanja: pedagoške intervencije | 0 | 16 | Plan intervencija: Unapređenje dizajna učenja odabranih kolegija (SV) Video: Intervencije temeljene na analitici učenja Refleksija i diskusija: Izvedivost na vlastitom visokom učilištu (SV)
Suma | 20 | 80 |

Slika 4. Prikaz sumativnog vrednovanja

Aktivnosti polaznika opisane su pod naslovom 6. Opis tema i uvjeti za značku. Detalji o zadatcima i aktivnostima koje polaznici trebaju zadovoljiti, kao i pragovi koji se primjenjuju, naznačeni su u e-tečaju (Moodle) i dizajnu učenja (BDP).

Podrška i kontakti

Za sva sadržajna pitanja i pitanja vezana uz pohađanje e-tečaja javite se svojem instruktoru.

Za tehnička pitanja obratite se na e-adresu: x@carnet.hr ili na telefon 01 xxxxxxx.

Tehničke informacije i minimalni preduvjeti za pohađanje tečaja

Tehničke informacije o sustavu u kojem se e-tečaj održava

Ovaj e-tečaj implementiran je u sustavu Loomen u čijoj je podlozi open-source sustav Moodle pa će se svi koji znaju raditi u Moodleu brzo prilagoditi i na Loomen.
Početna stranica e-tečaja organizirana je u skladu sa strukturom e-tečaja, pri čemu poveznice na početnoj stranici vode prema aktivnostima i resursima u skladu s dizajnom e-tečaja.
E-tečaju se može pristupiti s računala spojenog na internetsku vezu, pametnog telefona i tableta.
E-tečaj se uredno otvara u svim popularnim internetskim preglednicima (Firefox, Opera, Chrome, Edge…). E-tečaj je dostupan i putem mobilne aplikacije koja ne radi uvijek optimalno.
Brža navigacija tečajem moguća je korištenjem izbornika s lijeve strane, dok je s desne strane moguće pratiti nadolazeće aktivnosti, istaknute obavijesti i napredak u tečaju.
Sustav Loomen je intuitivan, a u slučaju poteškoća s korištenjem sustava, potrebno je javiti se instruktoru.

Minimalni tehnički preduvjeti za pohađanje e-tečaja

Vrste sadržaja na e-tečaju:

- Edukacijski multimedijalni (pretežito tekstualni) materijali (npr. stranice, knjige) dostupni su u sustavu Loomen otvaranjem izravno u internetskom pregledniku, a moguće je i preuzimanje svih materijala u PDF formatu. Iz toga razloga korisnik treba imati instaliran PDF čitač. Ako se koristi, npr. Firefox ili Chrome, PDF čitač nije potreban jer je PDF moguće otvoriti i u internetskom pregledniku.
- Videolekcije se izvorno nalaze na CARNET-ovom multimedijskom portalu Meduza, a integrirane su u stranice na Loomenu pa im je moguće pristupiti ne napuštajući sustav Loomen. Za gledanje videolekcija potrebna je internetska veza od minimalno 2Mbit/s. Osim toga, potrebno je koristiti se slušalicama ili zvučnikom.
- Aktivnosti vrednovanja u e-tečaju podržane su odgovarajućim funkcionalnostima sustava Loomen i drugi tehnički preduvjeti nisu potrebni. Kvizovi i radionice se u potpunosti otvaraju u  internetskom pregledniku i drugi tehnički preduvjeti nisu potrebni.
- Sinkrone aktivnosti na predmetu odvijaju se s pomoću platforme Big Blue Button koja je integrirana u sustav Loomen, a tehnički preduvjeti za sudjelovanje u sinkronim aktivnostima uključuju mikrofon, slušalice i brzinu interneta (poželjno 5Mbit/s i više).

Pravila ponašanja

Da bismo kvalitetnije surađivali, definirali smo određena pravila ponašanja na e-tečaju.

1. Poštujte druge polaznike i instruktore koji su s vama na e-tečaju. Komunicirajte tako da uvažavate druge i konstruktivno doprinosite ugodnom radnom okruženju i učenju.
2. Koristite se profesionalnim i jasnim jezikom. Nastojte pisati gramatički ispravno i koristite se profesionalnim stilom pisanja. Izbjegavajte pisanje cijelih riječi velikim slovima (koja se mogu tumačiti kao vikanje). Neprimjerene ili uvredljive poruke nisu prihvatljive.
3. Usmjerite se na temu i budite sažeti. Vaši komentari, odgovori i poruke trebaju biti povezani s temom i strukturirani tako da budu razumljivi drugim polaznicima i instruktorima.
4. Poštujte rokove i pravovremeno izvršavajte svoje obveze. Vaša aktivnost doprinosi kvaliteti zajedničkog učenja na e-tečaju. Nastojte redovito provjeravati obavijesti, odgovarati na zadatke u zadanim rokovima i uključivati se u rasprave. Posebno obratite pozornost na rad u grupi i timu jer se očekuje od svih članova da doprinose postizanju rezultata.
5. Čuvajte privatnost i povjerljivost informacija. Ne dijelite osobne podatke drugih sudionika bez njihova izričitog pristanka, a budite oprezni prilikom dijeljenja vlastitih podataka u javnim prostorima e-tečaja. Ne dijelite analize koje nisu anonimizirane i za koje nemate informiranu privolu.
6. Ne objavljujte promotivne sadržaje ili poruke neprimjerenog sadržaja. E-rečaj nije mjesto za oglašavanje, slanje lančanih poruka ili političke poruke. Potrebno je usmjeriti se na sadržaj
e-tečaja i međusobno učenje.
7. Izražavajte neslaganje na konstruktivan i argumentirani način. Kritiku usmjerite prema sadržaju ili ideji, a ne prema osobi. Ako se ne slažete, argumentirajte svoje mišljenje uz poštovanje različitih stavova. Za svoja mišljenja i stavove navedite reference i potkrijepite ih stručnim argumentima.
8. Komunicirajte primjerenim kanalima. Za tehnička i organizacijska pitanja koristite se predviđenim forumima ili kontaktirajte mentore e‑tečaja službenim kanalima. Neformalna komunikacija dobro je došla u za to predviđenim formatima i grupama, uz poštovanje osnovnih pravila pristojnosti. Kod rada u grupi i timu unaprijed dogovorite pravila i načine komunikacije.
9. Pripremite se za sudjelovanje u virtualnim susretima. E-tečaj uključuje i sinkrone susrete u kojima se preporučuje korištenje kamere (kad je moguće), boravak u tihom okruženju i uključivanje samo kada imate komentar ili pitanje. Poštujte vrijeme drugih, ne ometajte rad, a svoje prezentacije unaprijed pripremite i provjerite.
10. Postupite u skladu s etičkim i pravnim normama. Poštujte autorska prava, pravilnike institucije i važeće zakone. Nemojte dijeliti sadržaje iz e-tečaja izvan predviđenih kanala i poštujte autorska prava i intelektualno vlasništvo. Neovlašteno korištenje sadržaja, plagiranje ili dijeljenje povjerljivih informacija nije dopušteno.

Zašto ova pravila? Cilj je osigurati kvalitetno, uključivo i profesionalno okruženje za učenje u kojem se svi osjećaju ugodno.
Što ako se pravila prekrše? U slučaju nepridržavanja voditelji e-tečaja mogu vas upozoriti, a u ozbiljnim situacijama poduzeti daljnje korake u skladu s pravilnikom ustanove.
Tko je odgovoran? Svi sudionici e-tečaja dijele odgovornost za održavanje pozitivne i profesionalne atmosfere.