Title: O e-tečaju
Course: Analitike učenja > Section: Dobro došli!

Informacije o e-tečaju

Ovaj e-tečaj osmišljen je za profesionalno usavršavanje nastavnika u visokom obrazovanju. Usmjeren je na analitiku učenja (engl. learning analytics) koja obuhvaća prikupljanje i analizu podataka o studentima i njihovim okruženjima za učenje i na izvještavanje o rezultatima u svrhu razumijevanja te unapređenja procesa učenja i poučavanja i pripadajućih okruženja za učenje. Teme e-tečaja obuhvaćaju: definiciju, karakteristike i svrhu primjene analitike učenja; vrste podataka i izvore podataka; prikupljanje podataka, analizu i izvještavanje o rezultatima analiza podataka, načine interpretacije te korištenje analiziranih podataka, etičke aspekte i zaštitu osobnih podataka i primjenu analitike učenja s ciljem unapređenja učenja i poučavanja (pedagoške intervencije). E-tečaj dizajniran je na način da se vodi inovativnim strategijama učenja i poučavanja. Primjenjuju se problemsko učenje, obrnuta učionica i istraživačko učenje. Svaka tema uključuje i jednu videolekciju. Sve se aktivnosti odvijaju online uz podršku instruktora koji ima ulogu facilitatora.

Ishodi učenja:

- objasniti važnost analitike učenja za unapređenje procesa učenja i poučavanja
- analizirati etičke aspekte i aspekte zaštite osobnih podataka i ograničenja u korištenju analitike učenja
- primijeniti digitalne tehnologije u svrhu prikupljanja, analiziranja i korištenja podataka o aktivnostima, izvedbi i napretku studenata
- kritički procijeniti izvore, vrste i kvalitetu dostupnih podataka s ciljem stjecanja više informacija o procesima učenja i poučavanja studenata
- evaluirati i prilagoditi dizajn učenja, strategije poučavanja i način vrednovanja na temelju rezultata dobivenih primjenom analitike učenja
- primijeniti analitiku učenja s ciljem unapređenja učenja i poučavanja i provedbe pedagoških intervencija.

Transkript

Kako vam podatci mogu pomoći da bolje razumijete kako vaši studenti uče, unaprijedite svoje poučavanje i potaknete uspješnije stjecanje ishoda učenja? Kako možete znati koje resurse i materijale za učenje studenti najviše upotrebljavaju? U koje su vrijeme semestra studenti najaktivniji? Kako utvrditi jesu li program vrednovanja i, primjerice, ispit koji ste kreirali pouzdani i valjani instrumenti provjere znanja studenata? Kako možete na vrijeme identificirati studente u riziku od odustajanja? Ovaj modul uvodi vas u svijet analitike učenja – pristupa koji se koristi podatcima iz digitalnih okruženja za učenje i analize u svrhu unapređivanja učenja i poučavanja. U ovom modulu razgovarat ćemo o tome kako prikupljati, kritički procijeniti, analizirati podatke o učenju i interpretirati rezultate – i na temelju toga provoditi intervencije i uvoditi unapređenja u procese učenja i poučavanja. Teme uključuju osnovne koncepte u analitici učenja, izvore i vrste podataka, vjerodostojnost i etičnost, analize i izvještavanje, interpretaciju, kao i intervencije utemeljene na analitici učenja. Pridružite se i otkrijte kako vam analitika učenja može pomoći da ciljano unaprijedite poučavanje i omogućite studentima još uspješnije stjecanje ishoda učenja, osluškujući njihove potrebe!

Broj ECTS bodova: 3

Očekivano opterećenje polaznika za aktivnosti u ovom e-tečaju je ukupno 77 h 25 min, što po cjelinama uključuje sljedeće:

- Uvod u e-tečaj: 1 h 25 min
- Analitika učenja: definicije, karakteristike, svrha, primjene: 15 h 40 min
- Vrste podataka i izvori podataka: 12 h
- Etički aspekti i zaštita osobnih podataka: 11 h 55 min
- Prikupljanje podataka, analiza i izvješćivanje o rezultatima analize podataka: 16 h 10 min
- Načini interpretacije i korištenje analiziranih podataka: 8 h 10 min
- Primjena analitike učenja s ciljem unaprjeđenja učenja i poučavanja: pedagoške intervencije: 8 h 45 min
- Zaključivanje e-tečaja: samovrednovanje rada i ciljeva, evaluacija e-tečaja, certifikat: 3 h 20 min.

Maksimalan broj polaznika: 20

Način izvođenja: online

Autori: Barbi Svetec, Nikola Kadoić